Riget

Riget er en dansk-produceret overnaturlig gyser-tv-serie i 13 dele af Lars von Trier. De første fire dele blev vist på DR1 fra 24. november til 15. december 1994 og de næste fire, under titlen ''Riget II'', fra 10. oktober til 31. oktober 1997 og de sidste fem under titlen ''Riget Exodus'' i 2022 på Viaplay (på Danmarks Radio i 2023).

Riget har vundet adskillige priser, herunder seks Bodilpriser og seks Robertpriser.

Handling 

Hver episode af Riget og Riget II begynder med den samme prolog. I prologen beskriver en fortællerstemme, hvordan Rigshospitalet i København i sin tid blev bygget oven på de gamle blegedamme, hvor blegemændene i sin tid stod i tågen og blegede deres lagner i mosevandet. Derefter bliver det fortalt, at man med hospitalets opførelse i sin tid ville gøre op med overtroen ved hjælp af videnskaben. Prologen afsluttes med, at der bliver hentydet til, at der måske er ved at ske nogle mystiske ting på Rigshospitalet.Denne parodi på den klassiske læge- og hospitalsserie kan ses som en grotesk satire over hospitals- og sundhedsvæsnets inkompetence og uduelighed. Dog er ikke alle karaktererne usympatiske.
 
Historien i Riget begynder med, at den frivilligt nyindlagte spiritistiske patient Sigrid Drusse hører lyden af en pige, som græder i en af elevatorskakterne på Rigshospitalet. Da "fru Drusse" undersøger dette nærmere, opdager hun, at pigen døde for mange år siden (ca. 1912, før de nuværende bygninger blev bygget. Sigrid Drusse finder også ud af, at pigen blev mydet af sin egen far, som gjorde det for at skjule hendes illegitimitet. For at stede ånden til hvile må Sigrid Drusse først finde pigens jordiske rester. Pigens krop viser sig i sidste ende at befinde sig i en krukke på kontoret hos hospitalets professor i patologi, professor Bondo.

I mellemtiden forsøger den svenske overlæge og neurokirurg Stig Helmer at dække over sit ansvar for en forkludret operation, der har efterladt en ung pige hjerneskadet og i en vedvarende vegetativ tilstand.
 
Imens forsøger patologen Bondo at overbevise familien til en døende mand med leverkræft om, at de bør donere mandens lever – som indeholder en sjælden type kræftsvulst – til hospitalets forskning, når manden er død. Da dette bliver afslået, og det viser sig, at patienten har underskrevet en organdonorformular, beslutter Bondo at transplantere den kræftfyldte lever midlertidigt ind i sin egen krop, således at leveren bliver hans, og han kan donere den til sin egen forskning.
 
I Riget II bliver reservelægen Judith gravid med et spøgelse, men insisterer trods dette at gennemføre graviditeten og føder et vanskabt og ikke levedygtigt "homunculus", der kan tale fra starten, ved nøddåb navngives med kongenavnet "Frederik" og i sin hospitalsseng på rekordtid vokser til kæmpestørrelse inden den sørgelige men forløsende død.
 
Blandt de mange historier, man følger sideløbende i tv-serien, kan nævnes historien om den unge medicinstuderende, der bliver tiltrukket af den smukke men kølige sygeplejerske, der står for søvnforskningslaboratoriet. Man følger også mysteriet om en spøgelsesambulance, der hver aften ankommer til Rigshospitalet og forsvinder ud i den blå luft. Desuden stifter man bekendtskab med en yngre læge, der kører et sort marked for medicinske forsyninger, samt den NPM-agtige operation morgenluft, anledet af den administrerende overlæge Moesgaard

I hver episode står to opvaskere med Downs syndrom i kælderen og diskuterer de mærkelige hændelser, der finder sted på Rigshospitalet. I tilbagevendende scener står den arrogante og uduelige svenske stjernekirurg Stig Helmer (der selvfølgelig ankommer fra Sverige i sin Volvo) efter mørkets frembrud på taget af Rigshospitalet og råber "Danskjävlar!" ud over København, idet han med sin medbragte fuglekikkert indfanger den oplyste silouet af atomkraftværket i Barsebäck i det fjerne, og med rullende svenk "r" stolt konkluderer "Sverige, huggen i granit!" (Barsebäck er forresten ligeså lidt som Rigshospitalet bygget på granitgrund). Men slutningen af Riget II skyller den nu panisk trængte og noget mindre kry Stig Helmer nogle kompromiterende papirer ud i et wc (set nede fra wc-kummens perspektiv). Riget II slutter således med et stort spørgsmålstegn.

Riget III 

Anden sæson af Riget sluttede med endnu flere ubesvarede spørgsmål end første sæson, og en tredje sæson var da også planlagt. Men på grund af Ernst-Hugo Järegårds (der spillede Stig Helmer) og Morten Rotne Leffers (der spillede den mandlige opvasker) dødsfald i 1998 og efterfølgende Kirsten Rolffes' (der spillede fru Drusse) dødsfald i 2000 blev indspilningen af en tredje sæson umuliggjort. Lars von Trier havde rent faktisk skrevet den tredje og sidste sæson, men produktionen blev aldrig påbegyndt af DR. Det opgivne manuskript blev sendt til producenterne af Stephen Kings Kingdom Hospital, men det er uklart, om de brugte manuskriptet eller ej.

I december 2020 annoncerede Zentropa, at Riget III er på vej. Serien, der kommer til at hedde Riget Exodus, kommer både til at være slutningen på den originale historie og en enkeltstående serie, som man kan se uden at have set de to forrige sæsoner. De medvirkende vil være en blanding af nye skuespillere samt skuespillere fra den originale serie. Serien bliver produceret af Zentropa, Nordic Entertainment og DR og kommer til at få premiere på Viaplay i 2022, inden den bliver vist på DR. Ved samme lejlighed bliver de to første sæsoner restaureret. I maj 2021 blev det afsløret, at Ghita Nørby, Søren Pilmark og Peter Mygind vender tilbage til serien, og at Bodil Jørgensen og Nicolas Bro medvirker i serien. og i juni 2021 blev det afsløret at Lars Mikkelsen og Nikolaj Lie Kaas også vil medvirke i serien.

Medvirkende

Øvrige medvirkende 
(den følgende liste er langt fra dækkende)
 Ulrik Cold, fortæller
 John Hahn-Petersen, Nivesen
 Helle Virkner, Fru Emma Mogensen
 Paul Hüttel, Doktor Steenbæk
 Klaus Pagh, stævningsmand
 Torben Zeller, krematoriebetjent
 Anders Hove, "Celebranten"
 Mette Munk Plum, Monas mor
 Thomas Bo Larsen, "Falcken"
 Julie Wieth, børnesygeplejerske
 Lars Lunøe, sundhedsminister
 Jens Jørn Spottag, Advokat Bisgaard
 Jannie Faurschou, ortopæd
 Solveig Sundborg, Frk. Krüger
 Søren Hauch-Fausbøll, sygehjælper
 Finn Nielsen, Madsen
 Dick Kaysø, chef for vagtcentralen
 Claus Nissen, Jensen
 Else Petersen, Gammel dame
 Gordon Kennedy, laborant
 Henrik Koefoed, scanningslæge
 Søren Lenander, ung mand
 Holger Perfort, Professor Ulrich
 Michael Moritzen, ørespecialist
 Tove Maës, Fru Zakariassen
 Kurt Ravn, Zakariassens søn
 Ingolf David, Døden
 Ali Hamann, hypnotisøren

Referencer

Eksterne henvisninger 
 
 Riget I og II på DR Bonanza
 
 
 
 
 

Komedieserier fra Danmark
DR-serier
Bodilprisen for bedste danske film
Danske tv-serier fra 1990'erne
Bonanza
Film fra Danmark (administrationskategori)
Film instrueret af Morten Arnfred
Film instrueret af Lars von Trier
Krimiserier fra Danmark
Gyserserier